Totesin joskus aiemmin Netflixiin tutustuttuani hyvän palvelun olevan piratismin surma. Olen katsellut ilolla Netflixistä sarjoja ja elokuvia sydämeni kyllyydestä. Riemua on riittänyt ja palvelu on ollut itselleni selkeästi hintansa väärti. Käytän Netflixin jenkkiversiota proxyn kautta, jolloin tarjonta on ollut todella laajaa kattaen myös useita rakastamiani scifi-sarjoja.

Palvelun parissa on ollut antoisaa. Huomasin kuitenkin viikolla useissa elokuvissa merkinnän ”Available until 1st of May”. Ihmettelin asiaa, mutta tänään se selvisi. Techdirt raportoi, kuinka Netflix vetää jakelusta noin 2000 Warner Brosin, MGM:n ja Universalin nimikettä. Nämä mediatalot ovat nimittäin perustaneet oman latauspalvelunsa, joka on kaikin puolin paskempi kuin Netflix. Ei tukea älytelkkareille tai Xboxeille, HD-laadun puuttuminen yleisimmistä päätelaitevaihtoehdoista, huonompi tarjonta. Syitä riittää.

Yleensä kilpailu tekee bisnekselle ja kuluttajalle hyvää, mutta tässä tapauksessa Warner ja kumppanit ovat aloittaneet nihilististen ääliöiden mediapelin. Fragmentoituminen on kuluttajalle pahasta. Pyrkimyksen pitäisi olla kohti erilaisia helppoja ja kriittisen massan omaavia aggregointipalveluja, eikä joukko erikseen hinnoiteltuja palveluja omine päätelaitteineen ja -ohjelmineen. Tämä kyseenalainen ”kehitys” ajaa ihmisiä takaisin laittomien kanavien pariin. Techdirt arveli Warnerin ja kumppanien palvelun olevan itseasiassa vain poliittinen sumutuskikka, jolla tekijänoikeuslakien kiristämistä voidaan lobata paremmin, metodina perinteinen ”hei, mehän yritimme”.

Itse en aio katsoa jatkossa yhtään edellämainittujen mediayritysten tuotantoa, ellen sitä Netflixin kautta näe. Olen täysin valmis warettamaan joka ainoan heidän tuottamansa tai julkaisemansa sarjan tai elokuvan jonka haluan katsoa. En rupea kylvämään resurssejani miljoonan erilaisen huonomman palvelun käytön opetteluun. Siihen ei riitä aika eikä hermot.

Janne Paalijärvi